Mange boliger er stadig reguleret efter boligreguleringsloven. Men når en lejer fraflytter, har udlejeren mulighed for at lave en 'gennemgribende renovering'.

Dermed kan lejemålet flyttes over på vilkårene i lejeloven, som betyder en markant højere husleje.

- Hvis de bliver sat i stand, så kan der komme en huslejestigning i størrelsesordenen 50 til 70 procent, vil jeg skyde på, siger Curt Liliegreen.

En gennemgribende renovering af en lejlighed koster typisk omkring 250.000 kroner, oplyser Curt Liliegreen.

- Med urbaniseringen, som kører i hele Europa, drives boligpriserne op overalt, og det gælder i høj grad også i København, så en god beliggenhed i byen er virkelig et aktiv for en investor, siger Liliegreen.

Politikere skal på banen

Derfor er boligreguleringsloven også på vej mod det sidste punktum i dansk bolighistorie, vurderer Liliegreen:

- Om 25 år, tror jeg ikke, du vil finde lejligheder i København, som er omfattet af boligreguleringsloven, siger han.

Der er kun én vej til at modstå bevægelsen mod et mindre mangfoldigt bybillede. Og den er politisk, forklarer Curt Liliegreen.

- Hvis man skal gøre noget, så skal man rykke nu. Det vil snart være for sent, og man bliver nødt til at sætte ind over en bred kam. Det er kun politikerne der har en mulighed for det her. Mit bud er, at det her en landspolitisk sag, altså skal politikerne på Christiansborg på banen, hvis de vil dæmpe denne bevægelse.

Ikke tilstande som i London og New York

Torsdag indgik den amerikanske kapitalfond Blackstone og Frederiksberg Boligfond en aftale om overtagelse af 440 attraktive lejemål på Frederiksberg i København.

Prisen lyder på en lille milliard og skæpper godt i kassen hos den trængte fond Frederiksberg Boligfond. Men bestyrelsesformand for Frederiksberg Boligfond afviser, at det er et problem, at der nu kommer udenlandske penge, som prøver at hæve huslejen.

- Der kommer mange spillere fra udlandet i øjeblikket. Blackstone er en af de mange, som køber op i øjeblikket. Men vi skal huske det positive ved, at de udenlandske fonde lægger deres penge i danmark. Det er, at vi får opgraderet vores ejendomsmasse i Danmark. Der er ejendomme, som ikke er sat ordentligt i stand, som nu får en kærlig hånd, siger Flemming Brank, der er formand for Frederiksberg Boligfond og konservativt medlem af kommunalbestyrelsen på Frederiksberg.

- Det gode er jo, at huslejen ikke kan stige mere, end huslejenævnet siger, at det må koste i det pågældende område. I modsætning til London og New York er der ikke fri huslejepriser i Danmark, og det er der heller ikke umiddelbart udsigt til, siger han.